สำนักงานพิพิธภัณฑ์เกษตรเฉลิมพระเกียรติพระบาทสมเด็จพระเจ้าอยู่หัว จัดงาน“ภูมิพลังแผ่นดิน”เนื่องในวันดินโลก
สำนักงานพิพิธภัณฑ์เกษตรเฉลิมพระเกียรติพระบาทสมเด็จพระเจ้าอยู่หัว จัดงาน“ภูมิพลังแผ่นดิน”เนื่องในวันดินโลกนายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ กล่าวว่า เพื่อน้อมรำลึกถึงพระเกียรติคุณและพระอัจฉริยภาพในพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ด้านการจัดการดิน เนื่องในวันดินโลก 5 ธันวาคม พิพิธภัณฑ์การเกษตรฯ จึงได้จัดงานมหกรรม “ภูมิพลังแผ่นดิน” ระหว่างวันที่ 4-8 ธันวาคม 2562  ณ บริเวณสำนักงานพิพิธภัณฑ์เกษตรเฉลิมพระเกียรติฯ อำเภอคลองหลวง จังหวัดปทุมธานี  เพื่อเผยแพร่และถ่ายทอดองค์ความรู้ด้านเกษตรตามแนวพระราชดำริ และพระราชปณิธานพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และสถาบันพระมหากษัตริย์ไทยแก่สาธารณชนตลอดระยะ 70 ปีที่พระองค์ครองราชย์ ทรงเป็นนักพัฒนาและมีพระอัจฉริยภาพอันล้ำเลิศ ตลอดจนพระราชกรณียกิจอันหลากหลายด้านการพัฒนาดินและการอนุรักษ์ดินและน้ำ ส่งผลให้การพัฒนาดิน การอนุรักษ์ดินและน้ำและการปรับปรุงดินเสื่อมโทรมและดินที่มีปัญหาดำเนินไปในทิศทางที่เหมาะสมและเป็นประโยชน์อย่างยิ่งแก่เกษตรกรไทยและวงวิชาการปฐพีวิทยาของประเทศ ซึ่งกระทรวงเกษตรฯพร้อมขับเคลื่อนแนวทางดังกล่าวให้เป็นรูปธรรม โดยร่วมศึกษาวิจัยเพื่อฟื้นฟู บูรณะ พัฒนาและอนุรักษ์ทรัพยากรดินและน้ำตามแนวพระราชดำริอย่างเข้มแข็ง เพื่อฟื้นฟูและอนุรักษ์ความอุดมสมบูรณ์ของทรัพยากรดินและน้ำของชาติเป็นรากฐานที่เข้มแข็งและยั่งยืนในอนาคต